Újra erősödik a járvány Ukrajnában, meghosszabbították a válsághelyzetet
Ukrajnában egymás utáni két napon haladta meg ismét a hétezret az újonnan regisztrált koronavírus-fertőzöttek száma, a kormány eközben hivatalosan is meghosszabbította a járvány miatt tavasz óta érvényben lévő veszélyhelyzetet egészen az év végéig, megtartva viszont a karanténkorlátozások adaptív, azaz régiónként eltérő jellegét.
A csütörtökön közölt adatok szerint előző nap 7342 új esettel 370 417-re nőtt az igazolt fertőzöttek száma, az elhunytaké pedig 113-mal 6868-ra. Eddig 151 632-en gyógyultak meg, viszont már 211 917 beteget kezelnek koronavírus-fertőzéssel. A megelőző napon, azaz kedden az eddigi csúcshoz közeli, 7474 új fertőzöttet jegyeztek fel, az elhunytak száma pedig 165 áldozattal meghaladta a korábbi rekordot. A járvány kezdete óta egy nap alatt a legtöbb új fertőzöttet, 7517-et múlt csütörtökön jegyezték fel az országban.
Az UNIAN ukrán hírügynökség beszámolt arról, hogy szerdai adatok alapján országosan már 65 százalékos a Covid-19-betegek ellátására kijelölt kórházak leterheltsége, és változatlanul Ukrajna egyetlen régiója sem áll készen a karanténkorlátozások könnyítésére.
Címlapkép: Getty Images
COVID-19 ukrajna, járvány, koronavírus,